Graeme Bloch se bejaarde ouers dood aangetrefArgieffoto Die onderwysbeleidskenner Graeme Bloch se ouers, Aubrey Jackson (94) en Rosalie Bloch (84), is Saterdag dood aangetref in hul huis in Rosebank, Kaapstad. ŉ Familielid het omstreeks 09:00 op die egpaar afgekom, het sers. Noloyiso Rwexana, woordvoerder van die polisie, aan Maroela Media gesê. Die egpaar was vasgebind en die polisie vermoed dit was ŉ rooftog wat tot die egpaar se moord gelei het. “Die polisie ondersoek ŉ saak van moord en huisroof,” het Rwexana bygevoeg. “Niemand is nog in verband met die voorval in hegtenis geneem nie.” Bloch is getroud met struggleveteraan Cheryl Carolus. Die ANC het die “gewelddadige, koelbloedige” moord veroordeel. “Ons veroordeel ten sterkste die lafhartige optrede teen weerloses en bejaardes. Dis baie jammer om te sien dat ons nog steeds diegene onder ons het wat ander se reg om te lewe minag, gemotiveer deur selfsug en wreedheid,” het Pule Mabe, woordvoerder vir die ANC, gesê.